《题隆中草庐》
清代·凌如焕

摄衣岘山巅，停舟鹿门涘。凭吊草庐人，抱膝山之趾。

烛照天下事，未尝一挂齿。一朝感知遇，卧龙挟云起。

攘外遏强寇，安内辅孺子。伊吕良可追，管乐讵足拟。

二《表》泣鬼神，耿耿光青史。命毕五丈原，恨流江汉水。

当年有庞公，陇上秉良耜。足己外无求，民物捐敝屣。

惟公立谈时，决策扶炎纪。闭户不失人，救世不枉己。

缅怀三代下，谁许齐一揆。用行而舍藏，庶乎子渊氏。

作者简介：（1682—1749）清江苏上海人，字琢成，一字榆山，号新斋。康熙五十四年进士，官编修。雍正间迁侍读，提督湖北学政。曾奏请于三峡水道设救生船，以保护行人。通《易》理，中年后喜为诗。兼工草书。有《应制集》、《楚游集》、《读史集》、《皇华集》、《黄海纪游》、《向日槎杂咏》等。